मैं कपड़ों की कतरन से बनाती बालियां और चूड़ियां, जो फूल भगवान को नहीं चढ़ाते, वही बना बिजनेस मंत्र
बचपन में छोटी-छोटी चीजों से सजावटी समान बनाती थी। डबल एमए-एमफिल करने के बाद भी उन्होंने अपने इंट्रेस्ट को जिंदा रखा। आज के ये मैं हूं में मिलते हैं रचना आर्या से और जानते हैं उनकी कहानी उन्हीं की जुबानी।
ये कहानी एक ऐसी हुनरमंद महिला की है जो बचपन में छोटी-छोटी चीजों से सजावटी समान बनाती थी। डबल एमए-एमफिल करने के बाद भी उन्होंने अपने इंट्रेस्ट को जिंदा रखा। फाइन आर्ट की पढ़ाई के दौरान जो सीखा, उससे उनके डिजाइन के काम में और निखार आता चला गया। फैब्रिक बीड वीविंग ज्वैलरी बनाकर वे अपने इस शौक को पिछले पांच साल से आगे बढ़ा रही हैं। 
आजकल रचना आर्या बुटीक से बचे कपड़े की कतरनों से फैशनेबल ज्वैलरी बना रही हैं। 
हाल ही में रचना आर्या की तरह हॉलीवुड एक्ट्रेस एंजेलिना जोली ने भी एक बड़े फैशन वेंचर 'एटेलियर जोली' की शुरुआत की है।
तो चलिए, आज के ये मैं हूं में मिलते हैं रचना आर्या से और जानते हैं उनकी कहानी उन्हीं की जुबानी।
मेरे पापा आयुर्वेदिक डॉक्टर हैं और मम्मी हाउस वाइफ। शुरुआत में मेरे पेरेंट्स की लाइफ में काफी परेशानियां रहीं। उन्होंने अपना एक स्टार्टअप शुरू किया जिसे जमाने में काफी वक्त लगा। इसलिए कई साल तक परिवार में पैसे को लेकर दिक्कत रही। मम्मी-पापा का शुरु से से ही मानना था कि भले ही कितनी दिक्कतें क्यों न आएं बेटी को जरूर पढ़ाना है।
हालांकि, बचपन से ही मेरा शौक डिजाइनिंग और हैंडीक्राफ्ट की तरफ रहा। बेहद कम उम्र से ही मैंने कढ़ाई का करती, अलग-अलग तरह के रंग-बिरंगे कपड़ों से सुंदर चीजें बनाने में मुझे बहुत मजा आता था। पेरेंट्स ने मेरे इस शौक को परखते हुए आगे बढ़ाया।
बड़े भाई ने दिया आइडिया, बनानी शुरू की यूनीक ज्वैलरी
मेरे बड़े भैया जो खुद आर्ट डिजाइनर हैं, उन्होंने मुझे आइडिया दिया कि फैब्रिक से बनी ज्वैलरी से शुरुआत करो। फिर एक और आइडिया यह भी आया कि क्यों न कपड़ों से बनी ऐसी ज्वैलरी बनाई जाए जो महिलाओं के लिए अफोर्डेबल हो और उसे कैरी करना भी आसान रहे। इस तरह यूनीक ज्वैलरी बनाने की शुरुआत हुई।
पर्यावरण को ध्यान में रखकर बना रही हूं ज्वैलरी
भोपाल में मैंने हैंडीक्राफ्ट ज्वैलरी का काम शुरू किया। दरअसल, ईको फ्रेंडली थीम को बेस बनाया। आजकल फैशन की दुनिया में रोज नए एक्सपेरिमेंट हो रहे हैं। फैब्रिक और रंग में नेचर का ध्यान तो रखा जा रहा है, एक्सेसरीज में भी यही देखने को मिल रहा है।
इस कैटेगरी में हम पर्यावरण को ध्यान में रखकर ज्वैलरी डिजाइन कर रहे हैं। मेरी ज्वैलरी की खासियत ये है कि ये कतरनों से बनाई जाती हैं। यानी जो चीजें रिसाइकल और अपसाइकल हो सकती हैं, उन्हीं से हम गहने बनाते हैं। इस वजह से ज्वैलरी महज 50 रुपए से लेकर 1,000 रुपए की रेंज में हैं।
हम ज्वैलरी ड्रेस और मौके के हिसाब से कस्टमाइज भी करते हैं। हमारा प्रोडक्ट मार्केट में मिलने वाली मेटल ज्वैलरी से बिलकुल अलग है।
सिल्क थ्रेड ज्वैलरी से शुरू किया हैंड मेड ज्वैलरी का काम
मैंने हैंड मेड ज्वैलरी का काम सिल्क थ्रेड ज्वैलरी से शुरू किया। और फिर फैब्रिक बीड वेविंग ज्वैलरी (bead weaving jewellery) बनाने लगी। यह अपने तरह का नया क्राफ्ट आर्ट है। इसमें ज्वैलरी बनाने के लिए मेटल ,फैब्रिक और मोतियों का इस्तेमाल होता है।
इसके साथ ही हमने ब्लॉक प्रिंटेड (मध्य प्रदेश का बाग प्रिंट) कॉटन फैब्रिक में भी ज्वैलरी बनाना शुरू किया जो स्किन फ्रेंडली होने के साथ पर्यावरण फ्रेंडली भी है। हम ऑल्टरनेटिव फैब्रिक ज्वैलरी बनाते हैं जिसमें कशीदाकरी और जरी जरदोजी शिल्प कला का इस्तेमाल भी किया जाता है ।
स्टोरी में आगे बढ़ने से पहले इस पोल पर भी अपनी राय देते चलिए-
ब्लॉक प्रिंटेड फैब्रिक कतरनों से बनाती हूं शानदार चूड़ियां
भोपाल हाट में एक स्टाल लगाई जिसमें मैंने अपनी बनाई ज्वैलरी का प्रदर्शन किया। साथ ही पहली बार यहां ब्लॉक प्रिंटेड फैब्रिक से बनी चूड़ियों को भी प्रदर्शित किया। इन चूड़ियों को हम बुटीक से निकलने ब्लॉक प्रिंटेड फैब्रिक की कतरानो से बनाते है।
12वीं के बाद ही मिल गई थी जॉब, पर ज्यादा दिन न कर सकी
पढ़ाई को लेकर मेरा रुझान कभी कम नहीं हुआ। 12वीं की पढ़ाई के बाद मैंने फैशन डिजाइनिंग का कोर्स किया। कोर्स पूरा करते ही एक इंस्टीट्यूट में जॉब मिल गई। जहां कुछ दिन फैशन डिजाइनिंग पढ़ाई। भोपाल के एक बुटीक में मैंने फ्रीलांस के तौर पर काम करना शुरू किया तो वहां मेरे काम को बेहद सराहा गया। दरअसल, मेरी पूरी पढ़ाई भोपाल में हुई और फैशन डिजाइनिंग का कोर्स करने के अलावा मैंने सोशियोलॉजी और फाइन आर्ट विषयों में एमए किए। पढ़ाई के मामले में मैं यहीं तक नहीं रुकी। मैं सोशियोलॉजी से एमफिल भी कर चुकी हूं।
न गाइडेंस था न एक्सपोजर, शुरू में किसी ने नहीं दी तवज्जो
दरअसल, छोटे शहरों और वहां के सामाजिक माहौल की वजह से लोगो को मेरा काम बिल्कुल नया और अलग किस्म का लगता था। इसलिए मुझे उतने मौके नहीं मिल पाए जितने कि मैंने उम्मीद की थी। फैशन डिजाइनिंग के क्षेत्र में बेहतर गाइडेंस की भी मैंने कमी महसूस की। मुझसे बड़े भाई भी कला के क्षेत्र से जुड़े हैं और अच्छा काम कर रहे हैं।
शादी हुई जिम्मेदारी बढ़ी फिर भी हैंडीक्राफ्ट बनाती रही
करियर में आगे बढ़ रही थी कि शादी हो गई। इसके बाद जिम्मेदारियों ने करियर पर ऐसा विराम लगाया कि जितना सीखा था वह सब कुछ थम सा गया। फिर, परिवार बढ़ा और बच्चे के साथ वक्त गुजरने लगा। जब बेटा बड़ा हुआ तो केवल स्टार्टअप का ही ऑप्शन नजर आया।
रुकते-रुकते ही सही मैंने अपने डिजाइन के शौक को नहीं छोड़ा और उसमें सुधार लाती रही।
बनाए खास तरह के हैंडमेड कुर्ते, मिली पहचान 
कई बार अपने काम शुरू करने में मुझे मुश्किलें आईं। एक महिला होने की वजह से समस्याएं थोड़ी बढ़ जाती हैं। फैशन जैसे ग्लैमरस क्षेत्र में सिर्फ प्रतिभा और हुनर के दम पर आगे बढ़ना मुश्किल होता है। यहां आपके कॉन्टेक्ट भी बेहतर होने जरूरी हैं।
खैर, काम का जब मन बना लिया तो पीछे क्या हटना। मैंने रेडिमेड गारमेंट इंडस्ट्रीज के लिए खास तरह के कुर्ते बनाने शुरू किए। ये कुर्ते हैंड एम्ब्रायडरी और कंप्यूटर एम्ब्रायडरी के होते थे। उन पर हैंडमेड वर्क किया। शानदार डिजाइन बनाती। लोगों ने मेरे काम को बेहद पसंद किया।
कोरोना में पति की जॉब छूटी, मुझे मिला फ्रीलांस का काम 
पति का इंदौर ट्रांसफर हुआ तो हम लोग वहां शिफ्ट हो गए। लेकिन, अचानक से कोरोना का दौर शुरू हो गया। पति की जॉब छूट गई। उन्हें नई जॉब मिली तो इंदौर से भोपाल आना पड़ा। सबकुछ समेट कर हमलोग भोपाल आ गए। लेकिन हैंडमेड काम को लेकर जो कुछ मेरी पहचान इंदौर में बनी थी, वह सबकुछ छूट गया।
भोपाल में फिर से प्लेटफॉर्म तैयार करने में वक्त लगना लाजमी था। कोरोना काल के समय की चुनौतियां हमारे लिए बहुत बड़ी थीं। पति की जॉब ज्यादा दिन नहीं चल पाई। उन्होंने भोपाल में ही अपना स्टार्टअप शुरू कर दिया। इधर बेटा कुछ बड़ा हुआ तो मैंने अपने शौक को अमलीजामा पहनाना शुरू कर दिया। हैंडमेड डिजाइन फ्रीलांस किए। फिर से प्रदर्शनी लगानी शुरू कर दी।
6 साल के स्टार्टअप से बनाया बेस, महिलाओं को दे रही हूं ट्रेनिंग 
AKETKI स्टार्टअप के जरिए मैंने बेहद सुंदर और टिकाऊ ज्वैलरी पर लगातार काम किया है। यह करते हुए अब मुझे 6 साल हो गए हैं। AKETKI नाम की प्रेरणा हमें एक फूल से मिली है। दरअसल, केतकी एक ऐसा फूल है जो पूजा में नहीं चढ़ाया जाता है। बस उसी निषेध को हटाते हुए हमने अकेतकी (AKETKI) की शुरुआत की।
AKETKI को आगे बढ़ाने के लिए शुरुआत प्राइवेट एग्जीबीशन से की। कुछ साल बाद ही मैं गवर्नमेंट में रजिस्टर्ड आर्टिस्ट हो गई तो अब गवर्नमेंट सेक्टर में भी एग्जीबीशन करती हूं। मैं अब तक दिल्ली, हैदराबाद, रायपुर, कोलकाता, इंदौर जैसे कई बड़े शहरों में प्रदर्शनी के लिए जा चुकी हूं। साथ ही महिलाओं को काम सीखने और उन्हें रोजगार देने का काम भी कर रही हूं।
अब बस आगे ही जाना है…
अब मेरे पास रिसोर्सेज हैं, एक बेस है और आगे क्या करना इस के बारे में स्पष्ट सोच भी है। फेब्रिक ज्वैलरी से शुरू किया काम अब एनवायरन्मेंट फ्रेंडली कॉटन बेस्ड ज्वैलरी जा पहुंचा है।
आज ये स्थिति है कि भोपाल में मुझे लोग जानने लगे हैं। मेरे काम को समझते हैं और प्रोत्साहित करते हैं। मैं मानती हूं कि अब मेरा काम इस स्तर पर पहुंच गया है जहां से बस आगे की तरफ जाना है।
मेरी जर्नी में परिवार का हमेशा सपोर्ट रहा उन्होंने मेरा आत्मविश्वास बढ़ाया और मुझ पर भरोसा किया।
कहा जाता है कि पुरुष प्रधान समाज में महिलाओं के लिए अपनी पहचान बनाना आसान नहीं है। पर अब समय बदल रहा है। मैं बहुत भाग्यशाली हूं कि मेरे पति हर कदम पर मेरा साथ देते हैं और आगे बढ़ने के लिए प्रोत्साहित करते हैं।
आइए, अब हॉलिवुड एक्ट्रेस एंजेलिना जोली के नए वेंचर के बारे में भी जान लेते हैं-
एंजेलिना जोली का फैशन वेंचर 'एटेलियर जोली' बेकार कपड़ों के स्टॉक पर करेगा काम
17 मई को हॉलिवुड एक्ट्रेस एंजेलिना जोली ने फैशन वेंचर की दुनिया में कदम रखा। 'एंटेलियर जोली' नाम से लांच किए इस क्लोदिंग ब्रांड वेंचर का फोकस फैशन प्रोजेक्ट के लिए बेकार हो चुके कपड़ों के स्टॉक पर है। इन कपड़ों का इस्तेमाल वे स्किल्ड और क्रिएटिव लोगों के जरिए ब्रांडेड फैशन कपड़े बनाने के तौर पर करेंगी।
एंजेलिना का कहना है कि इस प्रोजेक्ट का उद्देश्य दुनिया भर के एक्सपर्ट टेलर, पैटर्न मेकर और आर्टिशन को काम करने का एक बेहतरीन स्पेस देना है ताकि खराब चीजों का बेहतर ढंग से इस्तेमाल किया जा सके और पर्यावरण के हिसाब से भी यह फायदेमंद हो।
